Automatisk oplæsning

Der er ikke oplæsning af denne artikel, så den oplæses derfor med maskinstemme. Kontakt os gerne på automatiskoplaesning@pol.dk, hvis du hører ord, hvis udtale kan forbedres. Du kan også hjælpe ved at udfylde spørgeskemaet herunder, hvor vi spørger, hvordan du har oplevet den automatiske oplæsning. Spørgeskema om automatisk oplæsning

En niårig dreng blev tirsdag morgen fundet bevidstløs på fortovet i Svendborg. Politiet mener, at han er offer for en flugtbilist.

Det oplyser Fyns Politi i en pressemeddelelse tirsdag aften.

Politiet fik klokken 07.27 en anmeldelse om, at der lå en bevidstløs dreng på fortovet på Mølmarksvej ved Hesselbjerg i Svendborg.

I første omgang var der mistanke om, at han havde fået et epileptisk anfald.

Men da han blev undersøgt på Odense Universitetshospital, kunne lægerne konstatere, at han havde brækket ben, skuldre og hofter, og at han ikke lider af epilepsi.

» Skadernes omfang og placering indikerer, at der kan være tale om, at drengen er blevet påkørt«, skriver politiet i pressemeddelelsen.

Politiet vil meget gerne i kontakt med personer, som har opholdt sig i nærheden af Mølmarksvej og Hesselbjerg omkring klokken halv otte tirsdag morgen, og som måtte have bemærket noget, der kan hjælpe til at opklare sagen.

ritzau